정조 1년
丁酉五月二十五日辰時。上御興政堂。晝講。大臣備局堂上引見入侍時。特進官李徽之。同知事權噵。參贊官李鎭衡。侍讀官沈有鎭。檢討官朴祐源。假注書柳孟養。記事官林錫喆金勉柱。宗臣西春君燁。武臣田翊顯。左議政金尙喆。右議政鄭存謙。兼兵曹判書蔡濟恭。行司直具善復。行工曹判書具允鈺。行司直徐命善。行禮曹判書洪樂性。左參贊李重祜。判尹李徽之。戶曹判書洪樂純。司直尹得養。行副司直李漢膺鄭一祥。大司憲李瀰。行都承旨洪國榮。司諫林蓍喆。左承旨兪彦鎬。事變注書林雲喆。以次進伏訖。上曰。副提調出去。王大妃殿湯劑監製以入。國榮承命先退。進講胡傳春秋第三卷。上讀前受音。自四年春正月狩于郞。止見春秋責相之意也。有鎭讀自五年春正月甲戌。止欲其深省之也。上讀新受音訖。有鎭曰。甲戌己丑陳侯鮑卒。或曰。再赴也。或曰。甲戌亡。己丑死。或曰。疑以傳疑。而廬陵李氏。則以爲闕文。以闕文看過。似好矣。仍叔之子來聘。仍叔之。以子代送。非也。其子之任自代父。亦非也。魯桓有罪惡。而結好於周王。使有來聘。亦非也。大夫父子之非。魯桓之非。皆由於周王。徇大夫之私意。庇諸侯之罪惡。則都是周王。不能祛其私心之致也。祛私之要。莫如恢公。人君懲創於此。一政一令。苟無違於一箇公字。則豈有如許徇私爲非之弊乎。此等處。伏望深留睿念焉。且公字中。卽古私字。而上加八字。私心之八字打開。卽成公字。作字之義亦好。敢此仰達矣。上曰。好矣。祐源曰。春秋。譏世卿之義嚴矣。魯之三家。晉之六卿。皆世卿也。大抵世卿。席父兄之勢。分據要權。放恣無忌。浸浸至於篡逆之境。此實古今之所深痛者也。雖以用人之道。言之。若專尙門閥。公卿之子爲公卿。則蓽門圭竇之士。雖有抱才之人。未能展布。多有沈滯之患。此豈立賢無方之意哉。方當一初之政。用人之際。不問其門閥。惟才是用。是臣區區之望也。上曰。好矣。噵曰。國之興亡隆替。專在於得人與否也。爲人君者。得其人才然後。至治可期也。殿下方當一初淸明之治。以得人爲先務焉。上曰。言甚好矣。徽之曰。自古帝王。孰不欲得賢共理。而賢者易爲疎遠。小人易爲親密。人君若知親賢遠小之義。則得人必無難矣。伏望留念焉。上曰。是矣。鎭衡曰。玉堂經筵已奏。更無可達者矣。命經筵先退。尙喆存謙進前奏曰。悶旱憂勤之餘。聖體。若何。上曰。一樣矣。尙喆曰。王大妃殿氣候。過昨日後。若何。上曰。姑爲安寧矣。尙喆曰。惠慶宮氣候。若何。上曰。一樣矣。尙喆曰。聖上弭災之念。靡不用極。庶幾孚格。而冥應愈邈。一霈尙靳。三農愆期。民事可悶矣。上曰。欲雨不雨。尙靳霈然。此莫非予誠淺之致。實爲悶迫矣。尙喆曰。聞農家之言。則限晦初間得雨。則庶可無慮云。伏望殿下。一心對越。恐懼修省。雖或得雨。尙以未得雨之時。一念兢惕。毋或少忽焉。上曰。天下之事。莫非誠心做去。至於應天之道。則尤不越乎。實之一字。而予則實字工夫。每每不足。可悶矣。尙喆曰。聖敎至此。不勝欽仰。第因此而有所仰懇者矣。每當如此之時。雖似例讓。而如臣無似。忝居三事。初不近似於燮理之任。究厥咎責。則今番亢旱。亦必由於如臣尸素之致也。且當殿下一初之政。尤宜斥退臣身。得賢共理。是臣區區之望也。上曰。當此悶旱之時。上下交修。宜思消災之道。而每每巽讓。誠爲過矣。尙喆曰。非臣言之過矣。實理然矣。存謙曰。弭災之道。專由於人君一心對越之誠。若以已禱之時。爲未禱之前。恐懼修省。不弛于中。則可以格天。而消災殿下方寸得雨之效。臣誠顒望矣。仍伏念本以無似猥叨相職不職之罪。尸素之譏。已無可言。而當此亢旱之時。轉益危懼。若將由臣而召災焉。若不退臣身。則災無可弭之道。左相則主張廟謨。庶有協贊之效。而臣則於國於民。尙不得出一言。論一事。責在燮理。災隨而生。臣之日夜憂遑。爲如何哉。伏望亟賜斥退。更卜賢德。上曰。過矣。上曰。龍山火災。極爲慘然矣。延燒者幾戶乎。徽之對曰。延燒者九十八戶。而間數則九百餘間云矣。上曰。無爛死人云乎。徽之對曰。有五歲兒。飮煙死云。而無他爛死者云矣。上曰。都下火災之時。有如外邑顧助之例乎。徽之曰。城內城外失火處無顧助之例。而曾前纛島失火時。各絡空石爛死者。恤典擧行矣。命彦鎬書傳敎曰。失火民戶。若是夥然。聞甚矜慘。令該曹。空石參酌題給。飮煙致死人。亦令該廳顧恤事。分付。尙喆曰。此平安監司徐命膺狀啓也。枚擧安州牧使李義寬。龍崗縣令沈基泰牒報。以爲民家失火。安州爲四十一戶。龍崗爲八十六戶。人物爛死爲二名。兩邑失火民人等處。會付米考例題給事。請令廟堂。稟處矣。此係應行之例。依狀請擧行之意。分付。何如。上曰。依爲之。出擧條上曰。實錄事。何以爲之乎。尙喆曰。摠裁官擬望事。臣已陳箚。銓官又陳疏。而此事則臣言可立矣。吏曹則以乙巳年謄錄爲之。而乙巳年則無原任故。只以時任擬入。而庚子年則時原任竝擬矣。上曰。然則卿言。是矣。何時當爲設局乎。尙喆曰。姑觀前頭。設局。似好矣。上曰。無妨矣。尙喆曰。堂郞啓下時。一依庚子年例。參酌擧行乎。上曰。依爲之。尙喆曰。黃景源。曾以景廟實錄改修事。陳疏矣。此亦竝爲擧行乎。上曰。設局後。當更議爲之。好矣。上曰。實錄。限幾年畢役乎。尙喆曰。肅廟實錄。至十二年始畢。今番亦當爲遲延矣。上曰。實錄規例。盡爲選出後撰修乎。尙喆曰。隨選隨撰云矣。上曰。其所選出。一從時政記乎。尙喆曰。以時政記爲主。合政院日記。竝爲選出云矣。濟恭曰。臣曾於曝曬。略見時政記。則無足可觀。反不如政院日記矣。上曰。然則實錄時。何所徵信乎。濟恭曰。專以政院日記主張矣。臣又見肅廟實錄。則一人之論斷各異。有張張不同者。是非之不公。此已極矣。不足爲百代之信史矣。上曰。政院日記之疎略。已無可言。而昨今年日記。比前尤甚。良可悶也。尙喆曰。纂輯時見之。則筵話之入錄。極其疎漏矣。濟恭曰。筵話初不出草故。非但外人之不得見。甚至於不錄日記中矣。尙喆曰。筵話之外。人不得見者。誠爲可悶。筵中酬酢中。事關民國者外。人有不可不知者。而注書謂以禁令。一味隱祕。此亦變通之事也。上曰。注書之不出筵說無他。厭其出草。不使外人見之。稱以上敎。殊涉無狀矣。濟恭曰。非但筵說之不得見。一自上疏要語之防塞。雖或被斥於其疏中。批下之前漠然不知。此亦可悶者矣。上曰。自何時防塞乎。尙喆曰。未詳知矣。上謂彦鎬曰。出去後。考之日記以奏。上曰。堂箚回啓。何以爲之乎。尙喆對曰。事件之關於備局者。已回啓矣。上曰。年三十文官之槐院讀書云者。文衡之意。何如。徽之對曰。此則似無有益者矣。尙喆曰。頃見大司成則以圓點事。一欲稟定云。蓋其意則圓點復古之事也。上曰。圓點復古。則頗有益乎。尙喆曰。不實才則不敢入於其中矣。存謙曰。先王朝圓點時。不實人。亦不得入矣。尙喆曰。目今旱災若此。此時京外諸穀。最爲急務。而諸道牟還。必以精實者準捧然後。庶爲向後得力之資。嚴飭諸道道臣。使之着意擧行。而入路中。麥農如或有失稔處則許以耳麥代捧。俾充其元數之意。分付。何如。上曰。依爲之。出擧條尙喆曰。備局有司堂上。方有窠矣。參論廟謨。宜得可仗之人。而吏曹參議鄭民始。雅靜綜密允合任用。副提調差下。使之察任。何如。上曰。依爲之。出擧條尙喆曰。向來疏決後。以刑政之或有班駁。有所仰對矣。兄弟之中。同一所坐。而兄放弟未放。如沈脩之是也。似宜一體擧行矣。上曰。依爲之。出擧條尙喆曰。此時守令。不可久曠。未下直守令。不多日內。催促下送。何如。上曰。依爲之。出擧條尙喆曰。見今經用。每患不足。而生財之道。莫如鑄錢也。前日所貿之銅。如皆收合。使之催促始役。而郞廳則擇其剛嚴者任之。似好矣。上謂樂純曰。收合之銅。今爲幾何。樂純對曰。僅爲十五萬斤。而未收合者尙多。待其盡爲收合。始役。似好矣。上曰。速爲鳩聚擧行。可也。樂純曰。本曹經費。本來不足。又當修理之役。實無繼用之道。在前如此之時。有取用關西之例。曾以此事。累次相議於大臣。大臣亦有商量之道。下詢而處之。何如。上曰。大臣之意。何如。尙喆曰。昨今年經用之苟簡。勢固然矣。關西之外。無他着手之處。而關西伯。若過周年。五萬兩。例爲別備。卽今道臣之別備者。使之上送于地部。此外。稅小米一萬石。別餉木二百同。亦爲取來補用之意。分付該曹該道。何如。上曰。依爲之。出擧條上曰。吏曹參議鄭民始。備局副提調差下。出榻敎上曰。未下直守令。不多日內。催促下送。出榻敎樂性曰。景慕宮樂器已盡造成。當調音然後。淸濁高下。可以知之。而如此之時。雖調音。似涉未安。何以爲之乎。上曰。此不必筵稟之事。使其樂工。私自調音。可也。瀰蓍喆有鎭祐源等曰。請和緩爲先削去其號。依律處斷。措辭見上上曰。不允。請還寢遠竄罪人韓翼謩金吾草記勿施之命。仍施遠竄之典。措辭見上上曰。不允。請亟寢遠竄罪人金相福金吾草記勿施之命。爲先施以遠竄之典。措辭見上上曰。不允。瀰蓍喆等曰。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。措辭見上上曰。不允。請薪智島定配罪人敬彬。熊川縣定配罪人成運亟令王府。更爲設鞫得情。措辭見上上曰。不允。請還寢象厚放歸田里之命。仍施絶島定配之典。措辭見上上曰。不允。請洪樂任亟令王府。設鞫嚴問。措辭見上上曰。不允。請黑山島定配罪人金龜柱。依律處斷。措辭見上上曰。不允。請大靜縣荐棘罪人啓能。依律處斷。措辭見上上曰。不允。請薪智島安置罪人宋瑩中荐棘。措辭見上上曰。不允。請智島定配罪人金相翊荐棘。措辭見上上曰。不允。瀰曰。請大靜縣爲奴罪人金壽賢。依律處斷。措辭見上上曰。不允。請黑山島荐棘罪人述海。設鞫嚴問得情。措辭見上上曰。不允。請罷乙未五月庭試榜。措辭見上上曰。不允。請爲奴罪人河翼龍金重得。亟命王府。設鞫得情。快正王法。措辭見上上曰。不允。請梁山郡定配罪人錫達。依律處斷。措辭見上上曰。不允。請削黜罪人金漢耆。亟施竄配之典。措辭見上上曰。不允。請南海縣竄配罪人金載順。亟令王府。設鞫嚴問。措辭見上上曰。不允。請故判書李潭。亟施追削之典。措辭見上上曰。不允。瀰曰。新除授執義任觀周。時在全羅道順天府任所。持平金憙時在忠淸道連山地。請竝斯速乘馹上來事。下諭。上曰。依啓。蓍喆曰。請大靜縣爲奴罪人金壽賢。更令王府。設鞫嚴問。依律處斷。措辭見上上曰。不允。請旌義縣荐棘罪人尹泰淵。亟令王府。設鞫嚴問得情。夬正王法。措辭見上上曰。不允。請爲奴罪人河翼龍金重得。亟命王府。設鞫得情。快正王法。措辭見上上曰。不允。請海南縣定配罪人李弘濟。亟令王府。設鞫嚴問。措辭見上上曰。不允。請海南縣竄配罪人金載順。亟令王府。設鞫嚴問。措辭見上上曰。不允。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放送之命。以嚴隄防。措辭見上上曰。不允。請寢竄逐罪人朴宗岳放釋之命。措辭見上上曰。不允。請寶城郡屛裔罪人朴宗集。爲先絶島安置。措辭見上上曰。不允。蓍喆曰。都下竊發之患。全由於捕廳不善檢察。而近者閭閻間盜竊之患。殆無虛日。甚至於城闉至近之處。有明火攘奪之變。而姑未聞捕廳譏捕之擧。朝家設置捕廳之意。顧安在哉。請左右捕將。一竝罷職。上曰。向者飭敎之意焉在。右邊捕將罷職。又聞治盜之不嚴。與前無異云。左邊捕將爲先越俸三等。該邊從事官。兵判從重決棍汰去。其餘從事官。一竝決棍。可也。蓍喆曰。臣本以庸愚。猥居言地。今於捕廳事。事在目下故。有所論請。而捕廳治盜之法。雖有左右邊分掌之規。近來竊發。旣是都下通同之患。則不得區別於其間。左右捕將。竝請罷職矣。及承聖批。乃有分等處分之敎。臣之擬律不審之失。於是乎著矣。其何可晏然於臺次乎。請命遞斥臣職。上曰。勿辭。亦勿退待。蓍喆曰。新除授正言韓光近。時在平安道江東任所。請斯速乘馹上來事。下諭。上曰。依啓。彦鎬曰。大司憲李瀰傳啓之際。誤讀罪人名字。事甚疎忽。推考。何如。上曰。勿推。瀰曰。臣本以鈍根下劣。自知不合於耳目之寄。重以奇疾嬰身。無路自效於筋力之誠。而懲討方嚴。沐浴是急。乃於頃者。力疾出肅。連日登筵。而腫毒益肆。疾勢頓劇。晝夜貼席。便一僵屍。邇來十數日。殆乎無省覺。當社壇虔禱之日。臣不得陪祭。際法殿疏決之時。臣不得赴召。臣分都虧嚴譴是俟。不意聖度包容。曲加諒恕。至煩特敎。乃有待差行公之命。恩出常格。事曠聽聞。如臣無狀。何以獲此於聖明之前。臣感淚被面。益不知死所臣之一身。非臣所有。而今此韓翼謩金相福兩罪人全釋之命。雖出於悶旱之聖念。大論輕停。輿情愈激。一日二日。關係非細。故臣忍死强起。竊附輿疾之義矣。及登筵席。精神顚錯。傳啓之際。罪人之名。誤奏一字。至於承宣問備之請。臣之昏謬不察之失。於是益著。其何可晏然。仍冒於臺次乎。請命遞斥臣職。上曰。勿辭。亦勿退待。命書傳敎曰。凡事有原情而可恕者。亦有執跡而不可恕者。況義理所關乎。彼金相福直一淺卑之品。而當初言根之請。轉至於中官拿鞫。幸蒙先王之止慈。雖命中寢。可知其心之出於全昧義理。自以爲麟賊爲外家近親。爲麟賊。則是爲東宮之外家。爲東宮之外家。則是爲東宮地也。其短識小智。何足深誅。然究厥所犯。爲逆黨而不護則釀者也。伊夜入侍。以此焦燥之狀。尙覺凜然。至若韓翼謩。身爲首相。過生疑怯。不過以彌縫爲計。叱諸古大臣。雖曰可愧。推其本心。何嘗爲麟賊力護而然乎。名以兩大臣。同繫竄籍。則不可一放一仍。雖有竝放之命。而以相福負犯。決不可以旣放而置之。稽諸皇朝我朝。自有已例。金相福放歸田里。噫。相福。旣是等閑人物。則朝廷之必欲加律。予則曰朝廷不尊之致也。只使愧悔其心。可也。瀰蓍喆等曰。俄者合啓已盡之。而卽又伏見傳敎下者。下情尤不勝憤惋。韓翼謩所坐。固已深重。而至於金相福本末罪惡之外。敢請言根之迫問者。其爲包藏秋心。實萬萬叵測。尙逭王章已是失刑。論其負犯。豈可放歸田里而止。一日再啓有拘格例。雖不敢更爲論啓。爲先亟從臣等合辭之請。是區區之望也。上曰。今此處分。意亦有在卿其止之。命書傳敎曰。摠戎使李漢膺罷職代。以守禦使兼察事。牌招聽傳敎。上曰。誠意不能孚格。一霈尙靳。誠爲渴悶矣。肅廟朝。有再次親行之例云乎。尙喆對曰。然矣。命書傳敎曰。同副聞與左副有親嫌。又是在外云許遞。承旨前望單子入之。上曰。新除授承旨牌招察任。出榻敎命書傳敎曰。二十七日再次祈雨祭獻官。以重臣塡差事。分付。諸執事另加擇差。命退去。諸臣以次出。